CELEX: C2007/269/95
Language: hu
Date: 2007-11-10 00:00:00
Title: T-330/07. sz. ügy: 2007. augusztus 30-án benyújtott kereset – Kuiburi Fruit Canning kontra Tanács

10.11.2007   
            
            
               HU
            
            
               Az Európai Unió Hivatalos Lapja
            
            
               C 269/53
            
         2007. augusztus 30-án benyújtott kereset – Kuiburi Fruit Canning kontra Tanács
   (T-330/07. sz. ügy)
   (2007/C 269/95)
   Az eljárás nyelve: angol
   Felek
   
      Felperes: Kuiburi Fruit Canning (Bangkok, Thaiföld) (képviselők: F. Graafsma, J. Cornelis ügyvédek)
   
      Alperes: az Európai Unió Tanácsa.
   Kereseti kérelmek
   
               —
            
            
               Az Elsőfokú Bíróság semmisítse meg a Thaiföldről származó egyes elkészített vagy tartósított morzsolt csemegekukorica-termékek behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló, 2007. június 18-i 682/2007/EK tanácsi rendeletet;
            
         
               —
            
            
               kötelezze az Európai Unió Tanácsát a felperes költségeinek viselésére.
            
         Jogalapok és fontosabb érvek
   A felperes a 2007. június 18-i 682/2007/EK tanácsi rendelet (1) megsemmisítését kéri, mivel az állítólagosan sérti a 384/1996/EK rendelet (2) 17. cikkének (3) bekezdését és a WTO-egyezmény (3) 6.10.2. cikkét azáltal, hogy elutasítja a felperes egyéni dömpingkülönbözet iránti kérelmét annak ellenére, hogy a felperes az állítása szerint az egyetlen olyan exportáló gyártó, aki az egyéni különbözet kiszámításához szükséges információkat benyújtotta.
   Először is a felperes álláspontja szerint a Tanács nyilvánvaló mérlegelési hibát követett el annak megállapításakor, hogy az egyéni különbözet kiszámítására egynél több kérelmet nyújtottak be.
   Másodszor a felperes azt állítja, hogy mivel csak egy exportáló gyártó kérte egyéni különbözet kiszámítását, a Tanácsnak nem volt mérlegelési jogköre annak megállapítására vonatkozóan, hogy a felperes tekintetében az egyedi vizsgálat indokolatlanul megterhelő-e és akadályozza-e a vizsgálat megfelelő időben történő befejezését.
   Harmadszor, amennyiben a Tanácsnak e tekintetben fennállt a mérlegelési jogköre, a felperes álláspontja szerint nyilvánvaló értékelési hibát követett el annak megállapításakor, hogy egy további exportőr vizsgálata indokolatlanul megterhelő, és akadályozza a vizsgálat megfelelő időben történő befejezését.
   Végezetül a felperes véleménye szerint a Tanács nyilvánvaló mérlegelési hibát követett el annak megállapításával, hogy a felperesre vonatkozó egyéni különbözet kiszámítása a reprezentatív mintában nem szereplő exportőrökkel szemben hátrányos megkülönböztetést jelentett volna.
   
      (1)  A Thaiföldről származó egyes elkészített vagy tartósított morzsolt csemegekukorica-termékek behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló, 2007. június 18-i 682/2007/EK tanácsi rendelet (HL L 159., 14. o.).
   
      (2)  Az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (HL L 56., 1. o.; magyar nyelvű különkiadás 11. fejezet, 10. kötet, 45. o.).
   
      (3)  Megállapodás a GATT 1994 VI. cikkének végrehajtásáról (HL L 336., 103. o.; 11. fejezet, 21. kötet, 189. o.).